HIRDETMÉNY

Székesfehérvár Megyei Jogú Város Önkormányzata *a településfejlesztési koncepcióról, az integrált településfejlesztési stratégiáról és a településrendezési eszközökről, valamint az egyes településrendezési sajátos jogintézményekről* szóló 314/2012. (XI.8.) Kormányrendelet (továbbiakban: R1.) 38.§-ban foglaltaknak megfelelően elkészíttette a Székesfehérvár MJV településrendezési eszközeinek teljes felülvizsgálati- és új településrendezési eszközeit tartalmazó dokumentációját.

Az egyes tervek, illetve programok környezeti vizsgálatáról szóló 2/2005. (I.11.) Korm. rendelet (továbbiakban: R2.) 8.§ (5) bekezdése alapján tájékoztatom, hogy a fent jelzett teljes felülvizsgálati- és új településrendezési eszközök tervdokumentációja tartalmazza az R2. 8.§ szerinti környezeti értékelés véleményezési dokumentációját is.

Az Önkormányzat a teljes körű nyilvánosság biztosításának érdekében ezen, közbenső (véleményezési) szakasz teljes tervdokumentációját közzétette a www.szekesfehervar.hu honlapon (https://www.szekesfehervar.hu/egyeztetesi-eljarasok), valamint Székesfehérvár Megyei Jogú Város Polgármesteri Hivatal Főépítészi Iroda hirdetőtábláján (8000 Székesfehérvár Városház tér 1. fsz.).

A véleményezés módja:

Tekintettel arra, hogy a településrendezési eszközök teljes felülvizsgálatának egyeztetési eljárása 2017. március 31-ét megelőzően indult, ezért a Partnerek a Településrendezéssel összefüggő partnerségi egyeztetési szabályairól szóló 431/2013. (VIII.16.) Kgy. határozat (a továbbiakban Partnerségi határozat) alapján nyilváníthatnak véleményt. A Partnerségi határozat értelmében a Partnerek a www.szekesfehervar.hu honlapról letölthető, illetve az Ügyfélszolgálaton átvehető partneri adatlap kitöltésével bejelentkezhetnek a véleményezési eljárásba és közölhetik írásos észrevételeiket, javaslataikat, véleményeiket. A kitöltött partneri adatlapot az Önkormányzat címére (Székesfehérvár Megyei Jogú Város Polgármesteri Hivatal Főépítészi Iroda 8000 Székesfehérvár Városház tér 1.) vagy a foepitesz@pmhiv.szekesfehervar.hu elektronikus levélcímre szíveskedjenek megküldeni.

**A vélemények beérkezési határideje: 2019. április 14.**

Jelen hirdetményt az R1. és R2., valamint a Partnerségi határozat alapján teszem közzé.

Együttműködésüket előre is köszönöm.

Székesfehérvár, 2019. március 14.

 **Lantay Attila**

 **városi főépítész**

 **Dr. Cser-Palkovics András**

 **polgármester megbízásából**